Anatomie van ‘n versoeking - www.bybelkennis.co.za
Maar ‘n mens word verlei deur sy eie begeertes wat hom aanlok en saamsleep. Daarna, as die begeertes bevrug geraak het, bring dit die sonde voort; en as die sonde ryp geword het, loop dit uit op die dood (Jakobus 1:14 – 15)
Kom ons ontleed die anatomie van hierdie versoeking.
Stadium 1: Versoeking is die gevolg van ons eie begeertes. Ons kan nie soos Jesus sê dat die owerste van die wêreld is aan die kom. Hy het geen mag oor My nie (Johannes 14:30). Daarom is dit baie belangrik dat ons ons eie harte moet ken en bewaar.
Stadium 2: Versoeking vorder op beide positiewe en negatiewe maniere – aanlok en saamsleep. Eers word ons vaste ankers geleidelik losgemaak. Sodra ons begin dryf, word ons in die strome gevang – in die kortstondige genieting van die sonde (Hebreërs 11:25). Dit is die gewone, basiese patroon van versoeking. Dit beteken ons moet ons Christelike pligte ken en daaraan vashou.
Stadium 3: Versoeking oorwin as begeertes geleenthede raakloop. Dink maar aan Dawid en Batseba – Dawid het ‘n begeerte gehad en daar was ‘n geleentheid. Wat is hiervoor die oplossing? Vir dié wat u wet liefhet, is daar groot sekerheid; niks kan hulle laat struikel nie (Psalm 119:165).
Stadium 4: Versoeking wat nie teengestaan word nie, lei tot die dood. Dink maar aan die dood van Dawid en Batseba se seuntjie. Maar ons dink nie daaraan nie. As versoekings kom, vergeet ons van die waarskuwings in God se woord. Die dinge waarmee die sondige natuur van die mens hom besig hou, loop uit op die dood, maar die dinge waarmee die Gees Hom besig hou, bring lewe en vrede (Romeine 8:6). Ons moet altyd vra waarheen hierdie optrede my sal lei, voordat ons ingetrek word.
As ek aan ‘n argument deelneem, is dit “ongeestelik”?